Diari Oficial de la Generalitat Valenciana


Sumari del DOGV 2586, del 15-09-1995 (1995/836110)

RESOLUCIÓ de 14 de juliol de 1995, de la Secretaria General de la Conselleria d'Administració Pública, per la qual es disposa la publicació del conveni de col.laboració entre el Ministeri d'Obres Públiques, Transports i Medi Ambient i la Generalitat Valenciana per a la realització d'activitats d'interés comú en l'itinerari de la carretera N-340 entre Almenara i Nules.
----------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   2586

Data del DOGV
:   15-09-1995

Secció del DOGV
:   ALTRES DISPOSICIONS

Número del document
:   1995/836110


Data del document
:   14-07-1995

Organisme emissor
:   Conselleria d'Obres Públiques,Urbanisme i Transports

Tipus de document
:   Resolució

RESOLUCIó de 14 de juliol de 1995, de la Secretaria General de la Conselleria d'Administració Pública, per la qual es disposa la publicació del conveni de col.laboració entre el Ministeri d'Obres Públiques, Transports i Medi Ambient i la Generalitat Valenciana per a la realització d'activitats d'interés comú en l'itinerari de la carretera N-340 entre Almenara i Nules.   
Subscrit, després de la tramitació prèvia reglamentària, entre el Ministeri d'Obres Públiques, Transports i Medi Ambient i la Generalitat Valenciana, el dia 11 de gener de 1995, un conveni de col.laboració per a la realització d'activitats d'interés comú en l'itinerari de la carretera N-340 entre Almenara i Nules, i en compliment del que estableix l'article 8.2 de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú, cal publicar en el Diari Oficial de la Generalitat Valenciana l'esmentat conveni, que ha quedat inscrit en el Registre de Convenis amb el número 0427/95, i que figura com a annex d'aquesta resolució.  
València, 14 de juliol de 1995.- El secretari general de la Conselleria d'Administració Pública.  
Conveni de col·laboracio entre el Ministeri d'Obres Públiques, Transports i Medi Ambient i la Generalitat Valenciana per a la realitzacio d'activitats d'interés comú en l'itinerari de la carretera n-340 entre Almenara i Nules.  
Castelló de la Plana, 11 de gener de 1995  
D'una banda, en representació de l'Administració de l'Estat el Sr. José Alberto Zaragoza Rameau, secretari d'estat de Política Territorial i Obres Públiques.  
I d'altra, el Sr. Eugenio Burriel de Orueta, conseller d'Obres Públiques, Urbanisme i Transports de la Generalitat Valenciana.  
Ambdues parts, en la qualitat amb què cada una intervé, es reconeixen recíprocament la capacitat legal per a obligar-se i atorgar el present conveni, i amb aquesta finalitat exposen:  
El Pla Director d'Infraestructuras (PDI), aprovat pel Govern de la Nació, preveu entre les seues actuacions la construcció d'una autovia en el corredor de la Mediterrània entre València i la frontera francesa, que pot realitzar-se per la duplicació de calçada de les actuals carreteres N-340 i N-II.  
Els trànsits actualment existents i prevists fan prioritària la construcció d'aquesta autovia entre València i Castelló, i hi ha la possibilitat d'actuar sobre l'itinerari de l'actual N-340 o sobre un eix autonòmic interior planificat per la Generalitat Valenciana entre Almenara i Borriol.  
Estudis d'origen-destinació realitzats per la Direcció General de Carreteres han posat de manifest la necessitat d'actuar sobre la N-340 entre Nules i Castelló, ja que la major part dels trànsits són de curt recorregut i amb origen-destinació en nuclis que actualment travessa aquesta carretera, per la qual no poden ser transferits a un eix interior.  
En canvi, entre Almenara i Nules no hi ha poblacions importants que generen o atraguen trànsit, i la duplicació de calçada de la carretera N-340, és problemàtica per les edificacions i els serveis existents en els seus marges. Per això, és possible aprofitar l'itinerari autonòmic interior en aquest tram per a integrar-lo en la xarxa estatal, tornant a connectar amb la carretera N-340 en la variant prevista de Nules.  
La Generalitat Valenciana ha planificat l'itinerari interior alternatiu de manera que n'està prevista la duplicació en el cas que aquest es transformara en l'itinerari estatal i les transferències de trànsit des de la N-340 la feren necessària a curt termini, com ho demostren els estudis de trànsit realitzats.  
Els subtrams en què s'ha dividit el tram Almenara-Nules són: variant d'Almenara (amb projecte bàsic), variant de Villavieja (amb projecte bàsic) i variant de la Vall d'Uixó (amb projecte de construcció actualment).  
D'acord amb el principi de cooperació entre ambdues administracions consideren convenient establir les línies generals de seguiment i execució d'actuacions d'interés comú en aquesta àrea, amb subjecció a les següents clàusules:  
Primera. Objecte del conveni  
Aquest conveni té per objecte la col·laboració entre ambdues administracions per a la realització d'activitats d'interés comú en l'itinerari de la carretera N-340 entre Almenara i Nules.  
Segona. Actuacions del Ministeri d'Obres Públiques, Transports i Medi Ambient.  
El Departament es compromet a la realització de les actuacions següents:  
a) Executar la variant de Nules de l'actual N-340 en els terminis previstos inicialment per a aquesta.  
b) Dirigir la conclusió de la redacció dels projectes de construcció dels trams de variant d'Almenara i variant de Villavieja (que preveu també la connexió amb la variant de Nules) amb doble calçada, expropiar-los i licitar-los abans de la primavera de 1996.  
c) Incloure la duplicació del tram de la variant de Nules que resulte necessari en el projecte de duplicació de la carretera N-340, entre Nules i Castelló, que serà inclòs en el pròxim Pla General de Carreteres.  
d) Realitzar, d'acord amb les propostes de la Generalitat Valenciana, actuacions de seguretat vial, reforç de ferm, semaforització, etc, fins a un import màxim de 900 milions de pessetes, en el tram de la N-340 que com a conseqüència de les actuacions anteriors haja perdut el caràcter de xarxa estatal, a fi d'adequar-la a les seues noves funcions.  
Tercera. Actuacions de la Comunitat Autònoma  
La Generalitat Valenciana es compromet a realitzar les actuacions següents:  
a) Licitar i construir el tram de variant de la Vall d'Uixó, amb doble calçada, al seu càrrec (amb un import aproximat de 2.600 milions de pessetes). Quan entre en servei es transferirà la titularitat al Ministeri d'Obres Públiques, Transports i Medi Ambient.  
b) Facilitar al Ministeri d'Obres Públiques, Transports i Medi Ambient els projectes bàsics i les declaracions d'impacte ambiental dels trams denominats variant d'Almenara i variant de Villavieja (que preveu també la connexió amb la variant de Nules), que inclouen la previsió de duplicació de calçada (per uns imports aproximats de 3.000 i 3.500 milions de pessetes). En aquest moment, es transferirà la titularitat d'aquests al Ministeri d'Obres Públiques, Transports i Medi Ambient.  
Així mateix, la Generalitat posa a disposició del Ministeri d'Obres Públiques, Transports i Medi Ambient les assistències tècniques ja contractades per la Generalitat per a la redacció dels projectes de construcció d'ambdues variants a fi que l'Administració de l'Estat puga, si ho estima oportú, dirigir la conclusió d'aquestes d'acord amb les seues directrius.  
Quarta. Finançament  
El cost total de les actuacions és d'11.459 milions de pessetes.  
Les aportacions de les administracions que subscriuen el conveni són les següents:  
- Ministeri d'Obres Públiques, Transports i Medi Ambient 8.859 milions de pessetes.  
- Generalitat Valenciana 2.600 milions de pessetes.  
Cinquena. Comissió de seguiment  
Es constituirà una comissió de seguiment, que prendrà els seus acords per unanimitat, formada pel director general de Carreteres del Ministeri d'Obres Públiques, Transports i Medi Ambient i pel director general d'Obres Públiques de la Generalitat Valenciana, amb les funcions següents:  
a) Vetllar pel compliment del conveni.  
b) Adoptar o proposar les mesures necessàries per a garantir l'exercici coordinat de les competències i sense perjudici per a la prestació del servei.  
c) Interpretar i resoldre les incidències que sorgesquen en l'aplicació del conveni.  
d) I en general, les que l'article 6.3 de la Llei 30/92, de 26 de novembre, atribueix a l'òrgan de vigilància i control.  
A la comissió podran incorporar-se altres representacions que es considere convenient per al compliment de les seues funcions, i podrà delegar en una subcomissió tècnica facultats d'aquesta naturalesa a determinats efectes.  
Qualsevol de les dues parts podrà convocar les reunions de la Comissió en el moment en què ho considere necessari. Les reunions podran tenir lloc tant a Madrid como a València, segons decidesca la comissió.  
Aquesta comissió coneixerà tots els projectes que haja de realitzar qualsevol de les administracions i n'emetrà informe abans de l'aprovació definitiva d'aquests.  
Sisena. Transferències de titularitats  
La Generalitat Valenciana acceptarà la transferència del corresponent tram de la carretera N-340 que, com a conseqüència de les obres descrites anteriorment, haja perdut el caràcter de xarxa estatal i transferir la titularitat de l'actual travessia de Nules per a la seva conversió en viari municipal.  
Setena. Informació   
En el supòsit que qualsevol administració decidira fer publicitat sobre les actuacions derivades d'aquest conveni, constarà expressament que aquestes actuacions es realitzen en virtut de la col·laboració entre el Ministeri d'Obres Públiques, Transports i Medi Ambient i la Generalitat Valenciana.  
Vuitena. Vigència  
Aquest conveni entrarà en vigor el dia de la seua signatura i serà vàlid fins l'acabament de les obres.  
Novena. Resolució  
Seran causes de resolució d'aquest conveni les següents:  
a) La denúncia de qualsevol de les parts, formulada per escrit amb tres mesos d'antelació.  
b) L'incompliment de les clàusules del conveni.  
c) El mutu acord de les parts.  
Deu. Revocació  
El conveni quedarà automàticament revocat quan es produesquen canvis normatius que afecten substancialment les disposicions, vigents a la firma d'aquest, que van emparar la seua subscripció.  
Onze. Modificacions  
Les modificacions es formalitzaran mitjançant addenda, amb els mateixos requisits i condicions per a l'aprovació del conveni, excepte les rectificacions d'objectius produïts a conseqüència:  
a) D'alteracions pressupostàries transitòries.  
b) De retards per causes naturals.  
Dotze. Règim jurídic  
Aquest conveni té naturalesa administrativa, i es regirà per la Llei 30/92, de 26 de novembre, de Règim Jurídic de les Administracions Públiques i del Procediment Administratiu Comú, per l'Acord del Consell de Ministres de 2 de març de 1990 (BOE del 16) i per la legislació sobre la matèria objecte del conveni, i si hi manca per la legislació de Contractes de l'Estat i la resta de normes del dret administratiu i si aquest últim hi manca per les normes de dret privat, i és competent per a entendre en els litigis que puguen sorgir la jurisdicció contenciosa administrativa.  
De conformitat amb tot açò, fent ús de les atribucions de què són titulars els signants, i obligants amb això les administracions que representen, firmen per duplicat aquest conveni.  
Per l'Administració de l'Estat  
El secretari d'estat de Política Territorial i Obres Públiques: José Alberto Zaragoza Rameau  
Per la Generalitat Valenciana  
El conseller d'Obres Públiques, Urbanisme i Transports: Eugenio Burriel de Orueta